LidanRubinov/Halacha-QA huggingface dataset:
שאלה: עריכת חופה ללא הסמכה לרבנות: יהודי כשר שאין ברשותו הסמכה לרבנות. האם יכול הוא מבחינת ההלכה, לא מבחינת תקנות הרבנות, לערוך טקס חופה ולחתן זוג? נקדים ונאמר שמדובר ביהודי כשר הבקי בהלכות נישואין כתובה וכו' ומקפיד על קלה כבחמורה.
תשובה: מצד עיקר הדין אין שום בעיה. כל העניין הוא משום תקנה כדי שלא כל אחד יערוך נישואין, לכן צריך הסמכה לרבנות או אישור מרב. ודאי שאם ערך חופה ועשה כפי ההלכה הקידושין תקפים.
שאלה: לפרוץ PSP: יש לי מכשיר PSP שזה מין מחשב נייד שכזה, ובשביל לשחק בו צריך לקנות משחקים. יש דרך "לפרוץ" את המכשיר, זאת אומרת, שאפשר יהיה לשים עליו משחקים ומורדים מהאינטרנט וזה גם דבר שהרבה אנשים עושים. האם מותר לעשות זאת (מנהג העולם) או לא (מפני אולי גזל)?
תשובה: בדור המבול טענו טענה דומה, שכל הארץ מלאה חמס.
שאלה: מוסד שפשט את הרגל: השנה עבדתי במוסד חינוכי שפשט את הרגל וסוגר ולא ממשיך בשנה הקרובה. הנהלת המוסד חייבת לי שכר, סכום גדול הקרוב ל-100000 ש"ח. כמו כן, אין סיכוי שאראה את הכסף כיון שיש למוסד נושים רבים וניהולו לא נעשה בדרך של יושר. חלק מהחובות שהמוסד השאיר משחרים לפתחי, כיוון שאני הייתי דמות דומיננטית במוסד, אומנם חינוכית ולא ניהולית-כלכלית, אך גורמים שהכירו אותי וסמכו על המלצתי נתנו אמונם במוסד וכעת נפלו עם המוסד. חובות המוסד עומדים על 1000000 ש"ח ולכן הוא הולך לפשיטת רגל, כיוון שאין ביכולתו לפרוע או להתנהל במסגרת הקיימת, מה גם שאין מספיק תלמידים לשנה הקרובה. האם אוכל לקחת ציוד מהמוסד על חשבון חלק מהחוב, כגון: שולחנות, כיסאות, מזגנים ושאר דברים. כיוון שממילא לא אראה את כספי כי אין למוסד יכולת לשלם? אשמח לקבל תשובה במהרה.
תשובה: מעיקר הדין אין יכולת לתפוס ולגבות חוב מאדם ללא התערבות בי"ד ע"מ לפסוק כמה מגיע לאדם וכן ע"מ לשום את הנכסים שניגבים.בניגוד לחפץ מבורר ששייך לאדם, שאדם רואה אצל חבירו שמותר לו לקחתו מדין "עביד איניש דינא לנפשיה" (ב"ק כז:) בלא ללכת לבי"ד. אמנם לפי ההלכה מותר למשכן על מנת לרדת לדין בבי"ד(שו"ע חושן המשפט סימן ד). אלא שכאן, מכיון שיש כאן עמותה מנהלת ומינוי כונס נכסים גם להלכה צריך לנהוג עפ"י מנהג המדינה ויש לשאול עורך דין מה החוק הנהוג במדינה הרב יהודה אודסר
שאלה: ברכת כהנים לש"ץ כהן: בשו"ע נפסק שש"ץ כהן לא יישא את כפיו אא"כ הוא כהן יחיד ומובטח לו שהוא יחזור לתפילתו (כך גם לימדו אותי בצעירותי וכך פסק לי מרן הגר"ש דבליצקי, שליט"א) אולם, ראיתי ת"ח כהנים רבים הנושאים כפיהם כשהם עוברים לפני התיבה גם אם יש עוד מספר כהנים. כששאלתי למקור נוהג זה, אמר לי ת"ח אחד שכך נהגו בישיבת מרכז הרב, וכך נהג שם מרן הגרא"א שפירא זצ"ל. אך, כי מרן הרב זצ"ל פסק בשו"ת אורח משפט כמו השו"ע (אא"כ יש מנהג קבוע במקום). (כמו כן שאלתי ת"ח שהיה מקורב למרן הרצי"ה זצ"ל והוא אמר לי שמרן הרצי"ה עבר לפני התיבה רק בג אלול, ואז הוא נשא כפים, אך הוא לא זכר אם היה שם כהנים נוספים, כי זה היה מנין מצומצם) אודה מאוד לכת"ר שליט"א להבהרת העניין.
תשובה: אכן ראיתי במו עיני את רבנו הרצי"ה עולה לדוכן גם כשהיה ש"ץ. הוא סבר כנראה, שאם מובטח לו שיחזור למקומו בתפילה אין לו התר לבטל עשה מהתורה.
שאלה: עבודה בחנות צעצועים: האם מותר לעבוד בחנות צעצועים וכלי בית שמוכרת גם בובות, האם הבובות נחשבות עבודה זרה?
תשובה: מותר לעבוד בחנות. בדורנו ודאי שאף אחד לא חושב את הבובות לעבודה זרה.
שאלה: מלווה מלכה בליל י"ז בתמוז: אנחנו קבוצה של מספר זוגות חברים ואנו רוצים להיפגש במוצאי שבת, שהוא ליל י"ז בתמוז, לסעודת מלווה מלכה הכוללת שירי קודש ואולי גם גיטרה. המפגש יהיה גם כדי לראות אחד את השני והאווירה תהיה גם משמחת מעצם המפגש. האם הדבר מותר?
תשובה: הרב פיינשטיין מקל בליל י"ז בתמוז שבכל שנה, ולכן אפשר לערוך את מלווה המלכה. הרב רואי מרגלית
שאלה: הסתרת צלקת על ידי צביעת העור: האם מותר לצבוע את העור כדי להסתיר צלקת תהליך שמבצעים כמו איפור קבוע ונקרא מיקרופיגמנטציה שיקומית, החדרת צבע לצלקת לשכבה השניה של העור כדי להסתיר אותה במידת האפשר או שזה נחשב כתובת קעקע, כי זה נעשה ע"י מכשיר כמו קעקועים ואיפור קבוע?
תשובה: אם המטרה היא החזרת מראה העור הטבעי למקומו, אין זו כתובת קעקע.
שאלה: חופה לפני שקיעה: מה המקור לחופה לפני שקיעה, והאם זה מומלץ?
תשובה: חופה מותר לעשות הן לפני השקיעה והן לאחריה, רק לא במהלך השקיעה עצמה. האם לפני או אחרי - תלוי בנוחות, בעיקר בגלל השעה. יש לשים לב כי אם עושים לפני השקיעה ישנו יום אחד פחות לערוך שבע ברכות. הרב שמואל הולשטיין
שאלה: המתנה בין בשר לחלב: אני נוהג לחכות 3 שעות בין בשר לחלב, אך ידוע לי בוודאות שסבא רבא שלי הקפיד לחכות 6 שעות. האם עליי לחזור למנהג אבותיי?
תשובה: לכתחילה ראוי לכל אדם לחכות שש שעות.
שאלה: קינוח ע"י נייר: האם מה שנאסר לקנח ביד ימין הוא גם ע"י נייר או שמא ע"י נייר מותר גם ביד ימין? מה הדין בקינוח שאסור ביד ימין, לאיטר ואיטרת?
תשובה: הציץ אליעזר (חלק ז, סימן ב, על שאלה ב) מכריע כדעת שולחן ערוך בעל התניא (סימן ג, סעיף ט), שכל הדין של איסור קינוח הוא באצבעות ממש אבל אם יש הפסק נייר וכד' אפשר לקנח ביד ימין. ולכן נראה שאם אפשר עדיף לקנח ביד שמאל אולם אם קשה או שלא מצליח לנקות היטב (על פי הציץ אליעזר) אפשר לקנח על ידי נייר גם ביד ימין. המשנה ברורה (סימן ג ס"ק יז) מסביר שהאיסור לקנח ביד ימין הוא משום שביד זה קושרים את התפילין ולכן איטר יקנח ביד שמאל. על פי נימוק זה גם אשה יכולה לקנח ביד ימין אולם הרב יעקב אריאל כותב: "שמאחר ויש נמוקים נוספים, כגון: שהתורה ניתנה בימין או שהיא היד שאוכלים בה וגם משום שכותבים בה דברי תורה, לכן גם אשה חייבת לקנח בשמאל". ולגבי אשה לא נראה לחלק בין איטרת לימנית ושניהן יקנחו בימין.
שאלה: מכונת תספורת: האם ישנן מכונות תספורת שאינן כשרות, מה צריך לבדוק כשקונים מכונת תספורת? האם ישנם דגמים מסוימים כשרים כמו במכונות גילוח?
תשובה: יש להקפיד שבזמן שגוזרים את השערות מהזקן או הראש ישארו כמה מילמטרים מהשיער שאפשר לתפוס אותם עם מספרים, כך שלא נקרא גילוח שיש בו השחתה.
שאלה: מה אומרים בניחום אבלים: אני רוצה ללכת, בלי נדר, לנחם את משפחתו של אדם שנהרג בנסיבות טרגיות, הכרתי בעבר את דודתו. העניין הוא שאני לא ממש יודעת מה לומר להם. מה אפשר כבר להגיד? אני לא יודעת איך להתנהג במצבים כאלו. לפעמים גם לי מתחשק לבכות. מה אמורים לעשות אצלם בבית? ושיהיו בשורות טובות אמן.
תשובה: בניחום אבלים לא צריך לומר דברים מיוחדים. עצם ההגעה לבית מבטאת השתתפות בצער ובאבלות וזה כשלעצמו מנחם. את יכולה לומר להם שאת מאד מצטערת יחד איתם ושאת מעריכה שאת לא יכולה לתאר את גודל הצער שלהם. את יכולה להתעניין בנפטר. לשאול על מעשיו. את יכולה לבקש מהם שיספרו לך עליו. גם אם קשה לך עצם הדיבור את יכולה ללכת ולא לדבר. לבוא לשבת ולומר "מן השמים תנוחמו" וללכת.
שאלה: פנחס בן אלעזר בן אהרון הכהן: כיצד הרג פנחס את המדינית, הרי הוא היה כהן? ("פנחס בן אלעזר בן אהרון הכהן")
תשובה: אני מבין שאתה שואל מצד הטומאה למת. אין בעיה שכהן יטמא כשהורג לשם מצוה. פנחס עשה מצוה, הבועל ארמית אין על זה מיתת בית-דין אבל קנאים פוגעים בו. נכון שבהלכה נזכר שכהן שהרג את הנפש אפילו בשוגג - לא ישא כפיו, שנאמר "ידיכם דמים מלאו". אבל כהן שהרג רוצח, שבא להרוג מישהו, הוא עושה מצוה בזה שמציל את עצמו ואת חבריו, לא שייך לומר בזה "ידיכם דמים מלאו". היות ופנחס עשה מצוה, אמנם נטמא למת, אבל מותר לו לצורך מצוה. גם למת מצוה (מת שאין מי שיטפל בו) מותר לכהן ליטמא - משום כבוד הבריות, כל שכן כאן לצורך הצלת כלל ישראל. מעשהו של פנחס היה היתר גמור. אנו רואים שהוא לא זכה רק להיות כהן אלא כהן גדול תקופה ארוכה ביותר, וזה בזכות מעשהו הגדול שהסיר את חמתו של הקב"ה מעל בני ישראל.
שאלה: השקיית דשא יבש בשמיטה : דשא שיבש האם מותר להשקותו בשמיטה?
תשובה: נראה לי שמי שלא הקפיד על השנה על הגינה וכעת יתחיל להשקות, הרי זה פוגע בעניין השמיטה, שהרי מי שהקפיד כל השנה על הדשא גם כעת יכול להשקות, אבל לגרום כעת לצימוח מחודש (כחודשיים לפני סוף השביעית) אין זה מהראוי. אלא א"כ הייתה סיבה מיוחדת. בברכת התורה והארץ הרב יהודה הלוי עמיחי
שאלה: מדרגות במסילת ישרים : כידוע המסילת ישרים מחולק למדרגות. מהו הסימן שמורה לאדם לעבור למדרגה הבאה, מזהירות לזריזות וכו?
תשובה: אם למדת היטב את מדת הזהירות ואתה גם נעשת יותר זהיר למעשה כתוצאה מהלימוד ואתה מרגיש שמיצת בנתיים את הלימוד של המדה הזו אתה יכול להמשיך למדה הבאה.
שאלה: האם ייחשב לגזל?: זכיתי דרך העיתון "המרכז של המדינה" בגיטרה ומגבר ב-950 ש"ח ועכשיו אני מעוניינת למוכרם. האם מותר לי למוכרם במחיר גבוה יותר ממה ששולם עליהם או שמא אני עלולה לעבור על גזל? ואם אינני יכולה למכורם במחיר גבוה יותר, בכמה עליי למכור אותם? (אם חשוב לציין אז- חשבתי הרבה פעמים למכור אותם ולא הייתי בטוחה באיזה מחיר, לכן שיניתי כמה וכמה פעמים את המחיר, לפעמים ייקרתי את המחיר ולפעמים הוזלתי)
תשובה: מותר למכור כמו המחיר הרגיל בשוק, גם אם הוא מעבר ל-950 מש"ח. הרב חגי וייסמן
שאלה: בשר בתשעת הימים לאישה בהריון: אישה בהריון שביום שאינה אוכלת בשר היא מרגישה חולשה. האם יכולה לאכול בשר בתשעת הימים?
תשובה: מותר.
שאלה: התגלות פומבית של הבורא, רק ביהדות?: בהרבה מההרצאות ששמעתי מועלית הטענה שהיהדות היא הדת היחידה שטוענת להתגלות פומבית של האלוקים. מאיפה הביסוס לאמירה הזו? היכן יש מקורות ספרים אתרים וכו בנושא שמביאים ראייה לכך שטענה זו אכן נכונה? האם אין עוד דת עם שבט אומה וכדומה שטוענת גם היא להתגלות פומבית של בורא העולם?
תשובה: אמת אמרת, שהיהדות היא הדת היחידה היכולה לטעון בגלוי שהאלוקים התגלה לפני המון בני אדם, ואין מי שיכול להכחיש אותה. לא הנצרות לא האיסלם טוענות טענה שכזו כיון שאילו היו טוענות כך מיד היו אנשי אותו הדור מכחישים זאת, מפני שבאמת הם לא ראו זאת בעיניהם. כמובן שאין חובה עלינו להוכיח שאין עוד מי שטוען זאת, אלא להפך, מי שטוען זאת שיקום ויוכיח את טענתו, שכן אי אפשר להביא ראיה שמשהו לא קיים. די בזה שאף אחד לא יודע שהוא קיים. ומי שרוצה להוכיח את ההפך, שיביא את ראיותיו ואז נוכל לדון אם הם צודקות או לא.
שאלה: קבלת שבת מוקדמת: הרב נשאל שאלה: יהודי שנוהג להתפלל ולקבל שבת מוקדם, האם זה מחייב גם את אשתו להדליק נרות באותה שעה? וענה תשובה: מוזכר שאם יש יישוב בו המנין היחיד שקיים, היינו כל הקהילה, מקבלים שבת מוקדם, אזי כל תושבי היישוב נגררים בעל כורחם אחרי הציבור, ביישוב עירוני שיש בו מספר מניינים אין הדבר כך. אבל בענין שאלתך אין האשה נגררת אחר בעלה ויכולה להדליק נרות בזמן שכתוב בלוח. שאלתי היא האם ייתכן שהאיש יקבל שבת יחזור מבית הכנסת ואשתו תדליק נרות או תסיים את הבישולים שהרי עדיין לא הגיע הזמן הקבוע בלוח?
תשובה: הבעל קיבל שבת והאשה עוד לא. הלכתית אין בזה בעיה, זו בעיה הנהגתית בתוך הבית. צריכים לתאם שכשאתה חוזר מבית הכנסת יהיה אפשר כבר להתחיל סעודת שבת.
שאלה: עבודה שאין בה חילול בשבת: האם ההלכה מתירה לי לעבוד בשבת בהדרכת סיור במקום מגוריי, לאוכלוסייה דתית? ההליכה היא ברגל והת נעשה לאחר חודש ימים, והסיור הוא בתחום שבת.
תשובה: מותר.
שאלה: שתיית רביעית בקידוש : ידוע הדבר שבשבת המקדש שצריך לשתות כרביעית מכוס היין אשר הוא מברך עליה. האם כשהמקדש מסיים את הקידוש, מיד לאחר מכן הוא צריך לשתות את הרביעית? ואם כן, הרי אם ישתה רביעית יכול להיות מצב, למשל כשיש 10 סועדים, שלא ישאר לכולם יין מהקידוש.
תשובה: המקדש צריך לשתות מיד שיעור "כמלא לוגמיו", לאדם בינוני שיעור זה הינו רוב רביעית. בכל מקרה אינו צריך לשתות יותר מרביעית. המסובים אינם צריכים לשתות דוקא מהיין שבירך עליו המקדש. הרב יאיר וסרטיל
שאלה: מגזרים שונים, לימוד תורה, פרנסה ועוד.: יש לי מספר שאלות: א. מהם ההבדלים בין המגזר החרדי למגזר הדתי-לאומי? אם אני אומרת שאני שייכת למגזר הדתי-לאומי, מה זה אומר עלי, מה אני כן, מה אני לא? (ולהיפך) ב. ידוע כי חשוב לשלב "תורה ועבודה", למצוא את האיזון הנכון בין השניים. האם במקרה שבו יש שפע כלכלי (ב"ה) ואין צורך אמיתי לעבוד, יש להקדיש את שעות היום והלילה ללימוד תורה או שגם במצב של שפע כלכלי יש חשיבות לעבוד? ג. מה הכוונה המעשית ב-"עשה לך רב", שהרי ישנם גדולי דור, אך בשאלות היום-יומיות אין את הנגישות והיכולת לפנות אליהם? ד. במקרה שבו יצאה פסיקה של רב או גדול דור, האם יש מקום לשאול לחקור ולברר, או לקבל את הדברים כמובנים מאליהם? אחת הדוגמאות היא, "שפע-שוק", שיצאה הוראה להימנע מקניה בסופרים השייכחים לבעלים. והחקירות והשאלות שעלו מהעניין הן: מה לגבי פרנסתם של העובדים במקום? שהרי אם הצרכנים לא יקנו, לא יהיה צורך בעובדים, הסניף יסגר וכד. או - ישנן עוד רשתות הפותחות את שעריהן גם בשבת, ו או לא מחזיקות בתעודת כשרות, ובכל זאת, כשהולכים לקנות לאכול מחפשים את התעודה, בידיעה שסניפים אחרים אינם כשרים מהסיבות השונות. האם אין כאן עניין של "איפה ואיפה"?
תשובה: א. אין הבדלים מהותיים בין החרדים לדת"ל אם כי יש היוצרים קיטובים מלאכותיים ומוגזמים. יש גם הבדלים בתוך כל חברה וחברה והגבול מטשטש. ההבדל העיקרי מתחיל במקומה של מצות ישוב א"י, בפרט בדורות האחרונים כשהמצוה הפכה להיות ציבורית ועם ישראל אינו עשוי מעור אחד ורבו בו החילוניים. הדת"ל שותפים לכלל ישראל וחשים אחריות כלפיו. מכאן יחס חיובי למדינה ומוסדותיה ונשיאה בעול עם חובותיה. ב. מצות לימוד תורה היא מצוה נעלה ביותר אולם לא כל אחד מסוגל ללמוד כל היום כל ימיו, רבים עשו כרשב"י ולא עלתה בידם. אך מי שמסוגל ללמוד תורה שנים רבות מן הראוי שהחברה תעודד את גידולו בתורה. לא פחות משהיא תומכת ומעודדת חוקרים מדעיים. ג. בעקרון, רב קהילה הוא מרא דאתרא ויש לקבל את מרותו. אך בימינו הדבר לא פשוט, כי יש טלפון ואינטרנט ומעמד המרא דאתרא אינו כבעבר, בפרט בנושאים שלא כל רב מומחה בהם. ד. בנושאים ציבוריים יש הבדלי השקפות ואדם צריך להחליט על מי הוא סומך בהם. ה. נושא השבת הוא כאוב מאוד. הפירצה עלולה להתרחב וכולנו נישאר ללא פרנסה כי מי שישמור שבת לא ימצא עבודה. זה אסון! גם רוב העובדים בשבת נאלצים לעושת זאת בעל כרחם מחשש לפיטוריהם. זו עבדות ממש! יש להיאבק בתופעה ע"י לחץ כלכלי, אם ציבור גדול יימנע מלקנות במקום שמחלל שבת, המחללים ילמדו שלא משתלם להם לעבוד בשבת
שאלה: חייבים לענות: "ברוך ה, שלומי טוב"?: האם תמיד צריך לענות לשאלה "מה שלומך?" - "ברוך ה, טוב מאוד", למרות שבאמת אני לא מרגיש כ"כ טוב וקצת כועס על אנשים או שמותר לאדם להיות כנה ולענות שמצבי על הפנים? פעם שמעתי שאם לאדם רע והוא אומר שהוא מרגיש גרוע, אז הקב"ה כביכול אומר: "מה, עם כל מה שפלוני קיבל הוא קורא לזה רע?! אני אראה לו מה זה רע באמת!". וכן להיפך, אם לאדם לא טוב ובכל זאת הוא אומר שהוא מרגיש מצויין ושהכל לטובה - אז הקב"ה אומר שאם במצב כזה טוב לו - אזי הוא יראה לו מה זה באמת טוב, ומיטיב לו.
תשובה: לא צריך לשנות מן האמת. אם אתה מרגיש לא טוב מותר לך לשתף בכך את האחרים. סתם לומר זאת אין בכך טעם. אתה יודע בשכל שב"ה כל מה שה' עושה זה לטובה, אם כן, אם מישהו שואל אותך מה נשמע והוא לא מתכוין לקבל ממך תשובה מפורטת אלא זה שאלה בשביל הנימוס אין טעם שתפרט לו או תתחכם בתשובתך. אולם אם מדובר במישהו שבאמת מתעניין בשלומך וחשוב לך שידע את מצבך אזי ודאי שאתה יכול לומר לו שאתה מרגיש לא כל כך טוב. ודאי שאתה יכול להוסיף שאתה יודע שאומרים שכל מה שה' עושה זה לטובה. אולם אתה עכשיו לא מרגיש זאת וקשה לך מאד. נכון הדבר שאדם צריך להשתדל לשמוח בחלקו. אולם כשאדם קשה לו הוא יוכל להגיע למצב שיראה יותר את הדברים בפרופרציה גם בעזרת אחרים. דווקא האמירה הכנה היא תוביל אותו לשינוי ההרגשה הפנימית שלו וליציאה מן המצב שבתחילתו מוגדר כ"על הפנים".
שאלה: יום כיף בין המצרים: בעבודה שלי מתארגנים לצאת ליום כיף ב י"ח בתמוז. יום הכיף כולל: נסיעה בטרקטורונים, שייט סירות וארוחה במסעדה. האם אפשר להשתתף ביום זה?
תשובה: יש להיזהר בימים אלו מדברים שיש בהם סכנה אבל אם אין סכנה אין איסור להשתתף ביום כזה עד לראש חודש אב. הרב חיים כץ
שאלה: דיג בשלושת השבועות: האם מותר לדוג בשלושת השבועות?
תשובה: מותר לדוג בימים אלו.
שאלה: המשמעות של ידיים ביהדות: רציתי לברר את המשמעות שיש לידיים ביהדות. הרי יש מצוות שמיוחדות לידיים נטילת ידיים ועוד, וכמו כן ישנו שימוש רב בתנ"ך בידיים. היד הגדולה בים ועוד. אשמח אם הרב יוכל להפנות אותי למקורות שבהם אוכל ללמוד על הנושא.
תשובה: על פי הפשט, הידים מסמלות את כוחות העשייה. כוחות המעשה הם גדולים וחזקים והם מאפשרים לאדם לבנות ולהתפתח, אולם בשימוש לא נכון יכול האדם בעזרת ידיו גם לקלקל ולהחריב. ולכן יש לידים מעלה מצד אחד ושמירה מצד שני. מעלתם בכוחם הגדול ו שמביא האדם "ממעשה ידיו", והשמירה היא מטומאה המסמלת את המשיכה אל הרע, על ידי מצוות כמו נטילת ידים המטהרות את היד מכל משיכה אל הטומאה, וכן תפילין של יד שבאה כדי לקשור את היד, ואת כוחות המעשה של האדם, ולהפנותם לכיוון הלב.
שאלה: קריעת השמלה על ידי אחיה השילוני?: בספר מלכים א כשנכתב על אחיה השילוני וירבעם בן נבט שהם היו לבד בשדה מי קרע למי את שמלתו החדשה?
תשובה: על פי הפסוקים ברור שאחיה השילוני קרע את השמלה אולם הרד"ק מביא מדרש (רות רבה ז, יב) שבו נחלקו החכמים של מי הייתה השמלה. שמואל (במדרש) מכריע שזו הייתה שמלה של אחיה, שכן דרך הצדיקים לקרוע על חלוקת בית דוד.
שאלה: החלטות משותפות או זכות וטו לבעל: יש לי הרבה חברים תלמידי חכמים שחושבים שעל פי דעת תורה בני זוג צריכים להתלבט ביחד אבל זכות ההחלטה הסופית שמורה לגבר, אולי בגלל שהגבר חושב בצורה יותר שיכלית והאשה בצורה יותר ריגשית. אני חושב שההחלטה חייבת להיות משותפת, לפעמים ההחלטה הריגשית חשובה מהשיכלית. מה דעת הרב בעניין, מה קורה כשלא מצליחים להגיע להחלטה?
תשובה: הגמרא אומרת: "אשתך גוצא גחין לחיש לה" - גם אם אשתך נמוכה, גחון והתיעץ אתה. וראלעזר בן עזריה התיעץ עם אשתו לפני קבלת הנשיאות. בפרט בימינו, שכל זוג מתחתן מתוך הנחה שכל החלטה תתקבל במשותף.
שאלה: בגדים יד שניה וחוג ריקוד לנשים בשלושת השבועות: 1. קבלתי בגדים שנמכרים בחנות לבגדים יד שניה, האם צריך לברך עליהם שהחיינו? (שהרי זה לא חדש חדש), האם אפשר ללבוש אותם לראשונה ב3 השבועות? (אני ספרדיה) 2. אני הולכת לחוג ריקוד לנשים, בחוג שומעים מוזיקה, כשאני הולכת לחוג הזה אני לא נהנית מהמוזיקה, סתם כי צריך לזוז, מבחינתי זה כמו שעור התעמלות. האם מותר ללכת בשלושת השבועות לחוג, האם יש הבדל בין שלושת השבועות לתשעת הימים בעניין?
תשובה: 1. אין מברכים שהחיינו על בגד שאינו חדש, ולכן גם מותר ללבוש אותם בימים של בין המצרים. 2. עדיף להמנע מללכת לשיעור התעמלות שמנוהל ע"י מוזיקה ואם יש צורך גדול בדבר, ואי אפשר לעשות את החוג ללא מוזיקה, מותר בשלשת השבועות בלבד ולא בתשעת הימים.
שאלה: ברכת המוציא כשהמברך אינו מכוון להוציא: כאשר ידוע שהאדם המקדש על הכוס אינו יודע לכוון להוציא המסובים ידי חובתם, על המסובים להביט בכוס ולברך את ברכות הקידוש כדי לצאת ידי חובה, כך על פי הכתוב. האם בברכת המוציא על המסובים לנהוג באותה הדרך ולברך יחד עם בוצע הלחם?
תשובה: נכון, אם מודעים לכך שהמברך לא יודע לכוון להוציא. אלא שתצטרכו לברך על שתי ככרות, ואם אין שתי ככרות אתם יכולים לברך על שתי פרוסות.
שאלה: ברכת הריח על מוצרים כימיים: תמיד חשבתי שאין מברכים ברכת הריח על ריחות שמקורם כימי ולא טבעי. לא מזמן ראיתי שגם על בשמים מברכים?
תשובה: מברכים על ריח שיש לו עיקר. כלומר שהגורם לריח נמצא ולא רק הריח. בכל דבר צריך לבדוק האם הריח הוא תוצר של הדבר עצמו או שרק הלבישו עליו את הריח. הרב שמואל הולשטיין
שאלה: תענית בלבד ביום הכיפורים: אדם מסורתי, שאינו שומר שבת אך צם ביום כיפורים, ייאלץ לשהות בחו"ל בנסיעה עיסקית בתקופת החגים כולל ביום הכיפורים עצמו. למרות שלא תהיה לו אפשרות לשמור שם על קדושת היום כשבת שבתון, חשוב לו להתענות כפי שהוא נוהג מדי שנה כשהוא נמצא בביתו. האם במצב כזה יש ערך לתענית בלבד?
תשובה: ודאי שיש ערך לתענית, שהרי ביום הכיפורים חובה מן התורה להתענות, ומי שאוכל או שותה מבטל מצווה חשובה זו. וחשוב להדגיש, שגם מי שאינו מקיים את שאר מצוות היום, בעצם זה שהוא צם הוא מראה שהוא עדיין קשור לעם ישראל ולאלוקיו, ויש לזה ערך גדול. ומה שביום זה הוא מתכנן לעסוק בענינים אחרים, אינו מבטל את הערך של הצום. עם זאת ודאי יש מקום לתכנן את מסעו לחו"ל כך שיוכל להתפנות ליום אחד מעסקיו. ואם מדובר בפגישות עם גויים, הרי גם הם מבינים את הערך של מסורת אבות, ואם יבקש מהם ודאי יסכימו לבוא לקראתו. ולא עוד אלא שיכבדו אותו על שהוא דבק במנהגי אומתו, ואינו מוותר עליהם. נסיעה טובה.
שאלה: סעודת ברית לאב באבל: גבר בשנת אבל על אביו שנולד לו בן זכר, האם עושה סעודת ברית, ואם כן, כיצד?
תשובה: בהנחה שאין תזמורת בסעודה, עושים את סעודת הברית כרגיל, כמו במקרה שהורי התינוק אינם אבלים.
שאלה: מעבר דירה בשלושת השבועות : חתמנו על חוזה שכירות לדירה לפני חודש - היינו לפני שלושת השבועות. את המפתחות לדירה אנו צריכים לקבל בע"ה בשבוע הראשון של שלושת השבועות. יש לי כמה שאלות: 1. האם מותר לעבור לדירה בכ"ח בתמוז? 2. הזמנו רהיטים חדשים שאותם קנינו לפני ר"ח אב והם אמורים להגיע במהלך 3 השבועות אך לפני ר"ח אב האם מותר לחדש אותם?
תשובה: 1. מותר לכם לעבור דירה לפני ראש חודש אב. 2. אין לברך ברכת שהחיינו בימים אלו ולכן לקנות ריהוט (שלא מברכים בקנייה) אין בעיה אבל אסור לחדש בגלל הברכה. בשבת מותר לברך "שהחיינו" ולכן מותר לחדש את הריהוט בשבת ולברך עליו. אולם מאחר והריהוט שייך גם לך וגם לבעלך הרי שהברכה כשמחדשים אותו היא "הטוב והמטיב", וברכה זו מותר לומר עד לראש חודש אב, ומותר לכם לחדש את הריהוט גם במשך השבוע
שאלה: שמיטה בצבא: אילו סוג פרות וירקות יש בצה"ל, היתר מכירה, אוצר בית דין (קדושת שביעית) או יבול נכרי?
תשובה: הרבנות הצבאית עושה מאמץ מתמיד לרכוש את הפירות והירקות מחקלאות 'גבורי כח עושי דברו', ובהתאם לכך סוג הפירות משתנה במהלך השנה. נכון להיום כל הפירות (והבננות) בצה"ל הם מאוצר בית דין (קדושת שביעית) ויתר הירקות הם מ'היתר מכירה'. עשבי התיבול, כגון: פטרוזיליה, כוסברה ושמיר, המסופקים ליחידות על ידי מרכז מזון, הינם מהדרין ללא חרקים ולא מהיתר מכירה. אבקות מרק ותבלינים הינם משנה שישית או חו"ל ואין עליהם קדושת שביעית. קטניות כולם משנה שישית. כל קופסאות השימורים הינם משנה שישית. כל מוצרי המזון המעובדים הם ללא 'חשש' שביעית. הרב מנחם פרל
שאלה: הכנת חבורה: שמעתי על דרך לסיכום הסוגיה הנקראת "חבורה" אם כך הוא ההסבר שלה, בכל מקרה רציתי לבקש מהרב אם וכל להסביר לי פחות או יותר כיצד הדרך להכין חבורה, את השלבים והמבנה? נ.ב אני לומד בישיבה תיכונית, ואנו לא מכינים שם חבורות, לכן רציתי להכין, אך אני לא ממש יודע איך.
תשובה: לימוד הסוגיא בגמ' כולל מספר שלבים: א. הגדרת הנושא של הסוגיא. לפעמים יש בסוגיא מספר נושאים וצריך להגדיר במדוייק את הנושאים הנידונים בסוגיא. ב. הבנת מהלך הגמ' בצורה הפשוטה שלו. לזהות מתי מדובר על תחילת סוגיא, היכולה להתחיל או במימרא או במחלוקת. לאחר מכן יש או הבהרת המימרא או קושיא ותרוץ. יש להבחין מה נשתנה בתרוץ הגמ' בהבנת המימרא. יש סוגיות שהם מוציאות מסקנה מן המימרא. על הלומד לזהות את המחלוקות שיש בסוגיא. את המחלוקות יש לחלק למחלוקות פרשניות ומחלוקות מהותיות. את המחלוקות המהותיות יש להבין יותר לעומקם. יש לזהות מהו שורש המחלוקת. בכתיבת סיכום יש לכתוב את כל השלבים. ניתן לכתוב סיכום כשהדגש שבו הוא לא הצד הפרשני אלא הצד המהותי. ניתן לכתוב סיכום שהדגש שבו הוא הצד הפרשני. אשלח לך דף שיכול לעזור לך בלימוד הסוגיא: 1. נושא הסוגייה. 2. מה התחדש במימרא של הסוגיא.  צמצום והרחבה  סוגיא המתחילה במחלוקת להוסיף כאן שאלות 7-8 3. מה מקור החידוש? (פסוק סברא גזירה) 4. מהם חלקי הסוגיא?  מימרא, סיעתא, קושיית ותרוצים, השלכות  5. מהם החידושים ברש"י? 6. תוס' מרחיבים ותוס' חולקים. 7. איזו מחלוקת פרשנית ואיזה מחלוקת מעבר לפרשנות ויש לה נפקא מינא. 8. המחלוקות עם הנפקא מינא -במה בדיוק נחלקו האם המחלוקות עקרונית או מקומית? מה קשה לכל שיטה, ומה מתורץ בכל שיטה? 9. לימוד עוד שיטות ראשונים בדרך הנ"ל:   אחד מחכמי ספרד, הרמב"ם. 10. האם יש קשר בין המחלוקות - יסודות כלליים שיצאו מהסוגיא, יסודות למדניים. כפי שאתה רואה הדף מתאים למי שלומד בישיבה גבוהה. אולם אתה יכול להתייחס לשאלות שהם מתאימות לך לפי רמת הלימוד שלך. בהצלחה.
שאלה: צום יז  בתמוז: האם בנות מחוייבות בצום יז בתמוז?
תשובה: מנהג ירושלים הוא שבנות אינן צמות אולם כיום נוהגות הרבה בנות לצום.
שאלה: "אל ארך אפים" ו"יהי רצון" בתענית ציבור: על פי הפשט בסידורים (רינת ישראל למשל), בתעניות ציבור (כגון יז בתמוז), יש לומר "אל ארך אפים" לפני "ויהי בנסוע" ואת ה-"יהי רצון" לאחר קריאת התורה. גם בלוח היכל שלמה לא כתוב שאין לאמרם. בכל זאת, התפללתי בבית כנסת בו החליטו שלא לאמרם. האם נהגו כהלכה, האם יש להם על מה לסמוך?
תשובה: אומרים אל ארך אפים ויהי רצון בימים שני וחמישי. אם התענית לא נופל בימים אלו - אין אומרים.
שאלה: אירוח בבית הכנסת: יש לנו ישוב קטן ולפעמים באים לבקר בו אנשי ציבור. האם ניתן לארח אותם בבית הכנסת כי הוא המקום המסודר והממוזג הקיים ביישוב? האירוח יכלול דיבורים וכיבוד קל.
תשובה: אם לכתחילה בנו על דעת הכי, מקילים בזה. לשיטת חכמי ספרד אין לעשות בבית כנסת שום דבר כזה. אם היום זה מקובל אצלכם לעשות כך וגם חשבו מראש על זה, ניתן להקל. אפשר לכסות את ארון הקודש, הגם שעיקר הבעיה אינה ארון הקודש אלא השימוש הלא ראוי בבית הכנסת.
שאלה: נטילת ידים במעט מים או לאכול בשקית: במקום שיש קושי ליטול ידים לאכילת לחם כדין, כגון: במטוס (עקב הקשיים במעברים ברגע שמגישים את האוכל, המתנה לשימוש בשירותים וכו ), האם עדיף להשתמש במעט מים שאין בהם שיעור נטילה או שאר אמצעי נקיון ידים, כגון: מטלית לחה (מידי דמנקי), או עדיף פשוט לא לגעת בלחם ולאכול את הלחם כשמחזיקים במפית וכדומה?
תשובה: עדיף לעטוף את הידים בניילון ולא לגעת בלחם בשעה שאתה אוכל. אם תיטול בפחות מהשיעור לא תצא ידי חובת נטילה.
שאלה: חתימת חוזה בשלושת השבועות: האם מותר לחתום (לא לעבור דירה) על חוזה לרכישת דירת מגורים בתקופה של בין המצרים?
תשובה: כן, אולם העברת הבעלות הפורמאלית תיעשה רק אחרי תשעה באב.
שאלה: מנהג עמידה בסליחות לספרדים: באלו קטעים נהוג (לא חובה) לעמוד בסליחות אצל הספרדים?
תשובה: למנהג הספרדים יש לעמוד מהפיוט "שבט יהודה" עד "אחד אלוקינו", וכן ב"אל מלך" ובשלוש עשרה מדות של רחמים שלאחר הפיוט "זכרון לפניך בשחק". ושנזכה שיתקבלו תפילותינו ברצון. הרב יונתן סרור
שאלה: דיני שבת ובין המצרים: א. מהו משך הזמן הנחשב "סמוך לסעודה" בהלכות שבת - בורר, טוחן וכו? לפעמים קשה לדעת בדיוק כמה זמן יארכו ההכנות וכך יוצא שגמרו להכין ובפועל עוד לא חזרו מבית הכנסת ומחכים עוד כרבע שעה, האם זה ר? ב. האם מותר להניח על פלטת שבת תבנית עם בשר ותבנית עם דגים כך שנוגעות זו בזו ושתיהן מתחממות לחום רב או שיש להקפיד שלא תגענה? ג. כיצד ינהג אדם שדיבר מיד לאחר ההבדלה, עוד לפני שהמבדיל עצמו שתה מהיין? ד. האם יש בעיה לחדש - להשתמש בפעם הראשונה - ברימונים של כסף, של ספר תורה, בשלושת השבועות או שעדיף לחכות לאחרי תשעה באב?
תשובה: א. אני חושב שגדר 'סמוך לסעודה' - שאדם יעשה הכנות ולא ישאר זמן עד הסעודה. גומרים את ההכנות, כמה זמן שיקח, ומיד מתחילים את הסעודה. אבל לא שיכינו ואחרי זה ילכו לטייל רבע שעה בגינה. אם חשבו לטובה ואח"כ קרה אילוץ מבחוץ, הם לא תכננו שיהיה הפסקה וזה לא אוסר. ב. תבנית יכולה לגעת בשניה. אם אין רוטב אין שום בעיה. ג. יצא ידי חובה. ד. אם לא מברכים על זה שהחיינו, עד ראש חודש אין בעיה. אחרי ראש חודש זו שמחה יתרה ואין לעשות כן.
שאלה: מסעדה בבין המצרים: האם מותר ללכת למסעדה בבין המצרים?
תשובה: אם אין בזה בעיה של מוזיקה או שמחה יתרה - מותר.
שאלה: מחיקת שמות: לפני שנתיים במעמד הברית של אחין שלי שלחתי הודעה לחברתי על שמו החדש של אחייני ואז מחקתי אותו. מאז יש לי הרגשה רעה שמשהו יקרה לו בגלל זה שמחקתי את שמו ועוד במעמד הברית. האם יש בסיס לחששותי, ואם כן, מה אני יכולה לעשות כדי לשנות זאת?
תשובה: איני חושב כי מעשה כלשהו של אדם ביכולתו לגרום נזק כזה לתינוק זך וטהור, וביחוד אדם שאין לו שום כוונה חלילה להרע לתינוק. אולם להתפלל על התינוק שיזכה לגדול בטהרה למידות טובות וכו' ודאי שלא יזיק בכל מקרה, ולכל תינוק ממשפחתך. הרב שמואל הולשטיין
שאלה: טיסה בתשעת הימים: האם יש איזו שהיא סכנה בטיסה ב-ב באב לחו"ל ושהייה שם, כאשר החזרה היא לאחר תשעה באב?
תשובה: לא נראה שיש בעיה בזה יותר משאר הימים, אם זו יציאה לחו"ל המותרת ע"פ ההלכה. אם לא, גם בשאר ימות השנה אסור.